b'\n_START_ARTICLE_\nDobbeltclutching\n_START_SECTION_\nSynkronisering i girkasser\n_START_PARAGRAPH_\nSynkroniseringen i moderne girkasser best\xc3\xa5r av friksjonsringer som virker n\xc3\xa5r girstanga f\xc3\xb8res inn mot et gir. Da vil akslingen mellom clutch og girkasse settes i samme rotasjonshastighet som den vil f\xc3\xa5 i det giret girstanga er p\xc3\xa5 vei mot. N\xc3\xa5r tannhjulene i girkassa m\xc3\xb8tes har de nesten samme hastighet og bilen g\xc3\xa5r inn i nytt gir uten problemer._NEWLINE_Hvis synkroniseringen virker d\xc3\xa5rlig, vil det v\xc3\xa6re lett \xc3\xa5 gire til h\xc3\xb8yere gir, siden akslingen mellom clutch og girkasse da skal ha langsommere rotasjon, tilsvarende det reduserte motorturtallet med h\xc3\xb8yere gir. Dette kommer av at akslingen vil miste noe rotasjonshastighet n\xc3\xa5r den er frikoblet._NEWLINE_N\xc3\xa5r man girer ned til et d\xc3\xa5rlig synkronisert gir, m\xc3\xa5 rotasjonen i akslingen mellom clutch og girkasse \xc3\xb8kes, forholdsvis like mye som motorturtallet \xc3\xb8kes ved lavere gir, om ikke tannhjulene skal treffes med ganske forskjellig hastighet. Denne \xc3\xb8kningen av rotasjonshastighet oppn\xc3\xa5s med dobbeltclutchingen siden turtallet p\xc3\xa5 motoren \xc3\xb8kes og clutchen kobles / pedalen slippes ut mens giret st\xc3\xa5r i fri. Da \xc3\xb8kes rotasjonshastigheten p\xc3\xa5 akslingen mellom clutch og girkasse ved hjelp av motoren._NEWLINE_Moderne girkasser har synkroniserte gir som gj\xc3\xb8r dobbeltclutching overfl\xc3\xb8dig. Siden f\xc3\xb8rste gir nesten kun brukes fra stillest\xc3\xa5ende, kan det v\xc3\xa6re d\xc3\xa5rlig synkronisering for f\xc3\xb8rste giret ogs\xc3\xa5 p\xc3\xa5 nyere biler. Hvis man kj\xc3\xb8rer sakte og skal gire til f\xc3\xb8rste giret kan det derfor v\xc3\xa6re n\xc3\xb8dvendig \xc3\xa5 dobbeltclutche. P\xc3\xa5 mange biler fra 60-tallet kunne det v\xc3\xa6re n\xc3\xb8dvendig ogs\xc3\xa5 \xc3\xa5 dobbeltclutche ned i 2. gir. P\xc3\xa5 eldre biler uten synkronisering kunne det ogs\xc3\xa5 v\xc3\xa6re n\xc3\xb8dvendig \xc3\xa5 dobbeltclutche opp i gir, og man m\xc3\xa5tte alltid dobbeltclutche ved skifte til lavere gir.'